T. Cabaj, poslanec: (2007-09-19):
Vážený pán predsedajúci, pán minister, kolegyne, kolegovia, dovoľte, aby som vám predložil spoločnú správu výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 310). Túto spoločnú správu máte na stoloch pod poradovým číslom 310a. Prvá časť správy konštatuje, že Výbor Národnej rady Slovenskej republiky pre verejnú správu a regionálny rozvoj ako gestorský výbor k tomuto vládnemu návrhu zákona vám predkladá túto správu o prerokovaní tohto vládneho návrhu vo výboroch Národnej rady. Zároveň v bode I Národná rada Slovenskej republiky uznesením č. 407 z 19. júna 2007 pridelila vládny návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 310), vo výboroch Národnej rady na prerokovanie, a to ústavnoprávnemu výboru, Výboru Národnej rady pre financie, rozpočet a menu, výboru pre hospodársku politiku, výboru pre pôdohospodárstvo, životné prostredie a Výboru Národnej rady pre verejnú správu a regionálny rozvoj. Tento je zároveň gestorský. Poslanci, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. V bode III sú vypísané jednotlivé výbory, kedy boli zasadnutia týchto výborov, a čísla uznesení, pod ktorými tieto prijali. V bode IV sú uznesenia výborov Národnej rady uvedených pod bodom III tejto správy, z ktorých vyplývajú tie pozmeňujúce návrhy, ktoré sú tam označené poradovými číslami 1, 2, 3, 4, 5, samozrejme, aj so stanoviskom gestorského výboru. O pozmeňujúcich a doplňujúcich návrhoch výbor odporúča hlasovať takto: spoločne o bodoch 1, 2, 3 a 5 s odporúčaním schváliť ich, samostatne o bode 4 s odporúčaním neschváliť ho. Tu len pripomínam zároveň, že ak budú schválené v spoločnej správe body 1, 2, 3 a 5, kde sú odporúčané na schválenie, potom už hlasovanie o bode 4 je bezpredmetné, lebo už sa hlasuje v týchto bodoch, ktoré sú momentálne s odporúčaním na schválenie, o tom, čo je v bode 4. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 310), vyjadrených v ich uzneseniach pod bodom III tejto správy a v stanoviskách poslancov gestorského výboru vyjadrených v tomto stanovisku k vládnemu návrhu o rokovacom poriadku odporúča Národnej rade Slovenskej republiky pri hlasovaní vládny návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 310), v znení schválených pozmeňujúcich a doplňujúcich návrhov uvedených v tejto správe, príp. prednesených v rozprave schváliť. Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 310), bola schválená v druhom čítaní uznesením gestorského výboru č. 109 z 11. septembra 2007. Výbor ma zároveň určil za spoločného spravodajcu. Poveril ma predniesť spoločnú správu výborov, navrhnúť Národnej rade postup pri hlasovaní. Zároveň ma zmocnil po odhlasovaní pozmeňujúcich návrhov v druhom čítaní navrhnúť pristúpiť k tretiemu čítaniu ihneď. Toľko, pán predsedajúci, k spoločnej správe. Prosím, keby ste otvorili rozpravu.